Reklama roligi, filmdagi ishtiroki va qo‘shig‘i orqali tanilgan bolalar. Ular hozir qanday ko‘rinishda? (foto)

Uch yoshli bolaning katta sahnaga chiqishini yoki besh yoshida filmda asosiy rolni ijro etishini tasavvur etish qiyin. Ammo ba’zi bolalar bu ishni uddalashadi. “Daryo” muxbiri Nargizaxon Murodova bolaligidan san’atga talpingan va xalq mehrini qozongan bolakaylarning ayni kunlarda nimalar bilan band ekanligiga qiziqdi.
Shokolad pastasi reklamasidagi bolakay

Temur Murodullayev 5 yoshida shokolad pastasining reklamasida suratga tushib, tomoshabinlar e’tiborini tortgandi. Undan keyin “Dada”, “Insho” va “Sensiz” kabi filmlarda katta-kichik rollarni ijro etdi. O‘n olti yoshni qarshilagan Temur ayni kunlarda ingliz tili va matematikadan qo‘shimcha darslarga bormoqda. Bundan tashqari, u bir necha yildan buyon boks bilan ham shug‘ullanadi.

— Besh yoshimda kutilmaganda omad kulib reklama roligida suratga tushganman. Undan keyin filmlarga taklif qilishdi. San’atni yoqtiraman, ammo kelajagimni u bilan bog‘lash niyatim yo‘q. IT bo‘yicha mutaxassis bo‘lishni va bir nechta tillarni o‘rganishni istayman. Men suratga tushgan reklama roligini haligacha namoyish etishadi. Ba’zan uyalaman, o‘sha paytdagi xatti-harakatlarim g‘alati tuyuladi, — deydi Temur Murodullayev.
Dilnoza Kubayevaning o‘g‘lini gavdalantirgan bola

Kamron Saidmurodov 7 yoshidan san’atga qadam qo‘ygan. U “Tantana” guruhida qo‘shiq kuylab, ko‘plab bayram tomoshalarida ishtirok etgan. Ilk rolini esa 2014-yili suratga olingan “Farzandim-2” filmida ijro etgan. U Dilnoza Kubayeva, Adiz Rajabov, Muyassar Berdiqulova, Saida Saidbekova kabi mahoratli ijodkorlar bilan rol ijro etgan.

— Hozir Rossiya kinematografiya institutida tahsil olyapman. Prezidentimizning qarorlariga ko‘ra, yurtimizdagi 15 ta eng iqtidorli yoshlar Rossiyaga o‘qishga yuborildi. Bizga O‘zbekiston tomonidan davlat stipendiyasi ajratilgan. Bundan tashqari, institut tomonidan ham stipendiya beriladi. Aktyorlik bo‘yicha o‘qib, O‘zbekistonga qaytaman, — deydi Kamron Saidmurodov.
“Chol va nabira”dagi yigit tadbirkor bo‘lmoqchi

Ma’ruf Sharipov “Chol va nabira” filmidagi G‘anisher roli bilan tomoshabinlarga yaxshi ma’lum. Bolalikdan qo‘shiq aytishga qiziqqan Ma’ruf bobosi sabab “Tomosha” guruhiga qatnaydi. Bir kuni mashg‘ulotga “O‘zbekkino”dan bir guruh ijodkorlar kelib, 5-6 yoshdagi bolalar bilan suhbatda bo‘lishadi. Chunki dramaturg Rixsivoy Muhammadjonov ilk rejissorlik ishi — “Chol va nabira” filmini suratga olish niyatida edi. Ma’ruf Sharipov kastingdan o‘tib, 6 yoshida Po‘lat Saidqosimov bilan suratga tushadi. Undan so‘ng “Enagalar”, “Umid” va “Tubanlik” kabi filmlarda kichik rollarni ijro etdi.

— Yigirma yoshga to‘lganman. Ayni damda tadbirkorlik sirlarini o‘rganyapman. Iqtisod va xorij tillariga qiziqaman. San’atga ishtiyoqim bor, ammo faqat aktyor bo‘lib qolish niyatim yo‘q, — deydi Ma’ruf Sharipov.
Tili chiqmay qo‘shiq aytgan Abdulhakim

Abdulhakim Toshtemirov 3 yoshida san’at olamiga kirib kelgan. U “Tomosha” bolalar jamoasiga qatnab, konsertlarda ishtirok etgan. Ilk rolini besh yoshida “O‘gay ona” filmida ijro etgan. Filmda otasi rolini Alisher Uzoqov ijro etgandi. Undan keyin “Uy bekasi”, “Sevgi bu jannat” filmlarining ikki qismida suratga tushgan.

— Bu yil 16 yoshga to‘ldim. Ayni damda Vestminster universiteti qoshidagi akademik litseyda tahsil olaman. San’atkor bo‘lish niyatim yo‘q. Ingliz tili va matematikani o‘rganib, xalqaro toifadagi tadbirkor bo‘lmoqchiman, — deydi Abdulhakim Toshtemirov.
To‘rt yoshida internet yulduziga aylangan Jo‘rabek

Jo‘rabek Jo‘rayev ilk qo‘shig‘ini to‘rt yoshida ijro etgan. “Chaki-chaki” qo‘shig‘i shu kungacha YouTube tarmog‘ida 6 milliondan ortiq marta tomosha qilingan. Undan keyingi “Arab tangosi” qo‘shig‘i ham tinglovchilar e’tiboriga tushgan. Jo‘rabek Jo‘rayev 6 yoshida Andrey Malaxov shousida o‘zbekistonlik internet yulduzi sifatida ishtirok etgan. Hozirda 14 yoshni qarshi olgan Jo‘rabek professional san’atkor bo‘lishni niyat qilgan.

— Hozirgi kunda tahsil olish bilan bandman. Ustozim rejissor Sa’dulla Abdullayevning konsert dasturlarida ishtirok etaman. To‘y tantanalarga ham taklif etishadi. Kelajakda xalqning sevimli xonandasi bo‘lishni orzu qilaman, — deydi Jo‘rabek Jo‘rayev.
Xadicha aktrisalik emas, opera xonandaligini tanladi

Xadicha Imomnazarova xususiy filmlardagi katta-kichik rollari bilan tomoshabinlarga yaxshi tanish. U ilk rolini 2007-yil suratga olingan “Zumrad va Qimmat” filmida ijro etgan. Undan so‘ng “Nortoy”, “Oshiqlar” va “Men yulduzman” kabi filmlarda suratga tushgan. Ammo u aktrisa bo‘lishni istamadi va akademik xonandalik yo‘nalishini tanladi. U bir necha yildan buyon opera ijrochiligi bilan shug‘ullanadi. 2019-yilda “Nihol” nomidagi davlat mukofotini ham qo‘lga kiritgan.

“Yig‘lamagin”dagi Murod rejissor bo‘ldi

Rejissor Rustam Sa’diyevning “Yig‘lamagin” filmi 2009-yilning eng omadli kartinalaridan biri bo‘lgan. Mirafzal Shofayziyev “Yig‘lamagin”, “E’tiqod” va “Osiy banda” kabi filmlarda va bir qator kliplarda suratga tushdi. Mirafzal Shofayziyev shu kungacha qator rejissorlarning yordamchisi bo‘lib ishlagan. Hozirgi kunda rejissor sifatida reklama roliklari va kliplarni suratga oladi.

— Ilk rolimni o‘n ikki yoshimda ijro etganman. Undan avval Rustam Sa’diyevning “Kelgindi kelin” filmining kastingida ishtirok etgandim. Afsuski, unda omad kulib boqmagan. O‘shanda Rustam aka keyingi filmidan rol berishni ko‘zlab qo‘ygan ekan. To‘rt yildan so‘ng “Yig‘lamagin” filmiga taklif etgandi, — deydi Mirafzal Shofayziyev.